Thomas Adelskov (S), 2007-01-11:
Få dage før jul bragte TV 2 et indslag om en familie, der kæmpede for at få hverdagen og økonomien til at hænge sammen.
Hustruen var førtidspensionist, og ægtemanden havde efter mange års arbejde gennemgået operationer i det ene knæ og stod foran yderligere operationer i skulderen.
For 6 måneder siden mistede han sine sygedagpenge, fordi han havde været sygemeldt i 12 måneder, mens han ventede på behandling og på operationer, og på kontanthjælp oplevede familien nu at blive ramt af kontanthjælpsloftet og få reduceret deres boligtilskud.
Regeringens svar til familien er, at det er rimeligt, at de skæres i kontanthjælpen, og at de rammes af kontanthjælpsloftet, fordi det skal kunne betale sig at arbejde.
Der var nok egentlig ikke noget, ægtemanden i den familie hellere ville, men han havde nøjagtig de samme problemer som mange andre, der er omfattet af kontanthjælpsloftet; han er syg, og han skal først færdigbehandles, inden han igen kan komme ud og arbejde på arbejdsmarkedet.
Familien fra TV 2-indslaget havde besluttet, at i december måned var der regninger, der ikke ville blive betalt, der blev lagt til side, fordi børnebørnene trods alt også skulle have julegaver.
Vi ved i øvrigt også utrolig meget om virkningerne og effekterne af kontanthjælpsloftet.
Og selv om både beskæftigelsesministeren i sin besvarelse og Venstres ordfører for et øjeblik siden har benægtet, at rapporter har dokumenteret, at kontanthjælpsloftet ikke virker og bringer folk i arbejde, er det ikke korrekt.
Vi ved meget om kontanthjælpsloftet.
Socialforskningsinstituttet sagde allerede i 2005 i en analyse, »Loft over ydelser«: »Loftet synes ikke at have fået flere kontanthjælpsmodtagere i beskæftigelse i løbet af den betragtede periode.«
I 2005 kom Rådet for Socialt Udsatte med deres rapport, hvor de også konkluderede: »Der synes derfor på ingen måde belæg for at sige, at nedskæringer har en positiv jobmæssig effekt.«
Det var deres konklusion om bl.a. kontanthjælpsloftet.
Beskæftigelsesministerens egne beregninger har dokumenteret, at over 30.000 børn lever i familier, der er omfattet af kontanthjælpsloftet.
Og vi har fået Det Økonomiske Råds rapport, som også konkluderer, og jeg citerer: En undersøgelse af virkninger af kontanthjælpsloftet, der træder i kraft efter 6 måneder af kontanthjælpen, viser, at loftet ikke i løbet af undersøgelsesperioden har fået flere kontanthjælpsmodtagere i arbejde.
Vi har Arbejderbevægelsens Erhvervsråds beregninger, der er fremlagt i denne uge, som dokumenterer, at fattigdommen er øget i dette land, og som viser, at fra 2003 til 2004 blev der alene 20.000 flere fattige mennesker i Danmark.
Vi ved, at antallet af personer, der sættes på gaden, sættes ud af egen bolig, er steget med over 40 pct., og at KL mener, at det i hovedsagen skyldes kontanthjælpsloftet.
Vi ved rent faktisk ret meget om effekterne og konsekvenserne af kontanthjælpsloftet.
Vi ved, at det ikke virker med hensyn til at få ledige mennesker i arbejde.
Socialdemokraterne er helt på det rene med, at vi stemte for at indføre kontanthjælpsloftet, da det i sin tid blev vedtaget.
Men vi er omvendt også altid klar til at tage konsekvenserne, hvis lovgivningen ikke virker efter hensigten.
Så laver vi det om.
Vi ved, at mennesker under kontanthjælpsloft og på starthjælp fravælger ganske almindelige ting såsom deres børns deltagelse i sportsaktiviteter, børnefødselsdage, at gå til tandlæge.
Jeg ved godt, at den her regering allerede i sin tiltrædelsestale meddelte, at det nu var slut med at lytte til eksperterne, men der må simpelt hen også være grænser for, hvor mange fakta en regering og Dansk Folkeparti kan benægte.
Og nu har vi så også regeringens egen analyse, som ikke engang kunne dokumentere, at kontanthjælpsloftet skulle virke og få ledige i arbejde.
Regeringens svar til de fattige mennesker, der rammes, er, at det skal kunne betale sig at arbejde.
Det er Socialdemokraterne helt enige i, men det er helt urimeligt at gøre nogle mennesker mere fattige for at opnå dette mål.
Regeringen og Dansk Folkepartis tænkning bygger på en fordom om, at man kan vælge at være arbejdsløs og få kontanthjælp – at det skulle være noget, man bare kan bede om, og så får man det.
Hvis man ikke vil arbejde eller deltage i aktivering, så mister man naturligvis sine ydelser.
Man skal arbejde, hvis man kan.
Man skal deltage i aktivering, hvis man kan.
Det gør vi ikke i dag.
Vi gør dem bare fattigere.
Familien fra TV 2-indslaget fra før jul ville gerne arbejde, men sygdom holdt dem uden for arbejdsmarkedet.
Familien fra TV 2-indslaget er ikke enestående.
Kontanthjælpsloftet gør utrolig mange mennesker fattigere.
Socialdemokraterne er klar til at hjælpe både den familie, vi så på TV 2 før jul, og alle de andre, de 30.000 børn, der omfattes af kontanthjælpsloftet, og derfor opfordrer vi regeringen til hurtigst muligt at fremsætte lovforslag for at afskaffe loftet over kontanthjælpen.